Návrh

Komuniké

      Vláda Slovenskej republiky na svojom zasadnutí dňa...................... vzala na vedomie informatívnu správu z prieskumu verejnej mienky „Spotrebiteľský barometer II.“.

 Informatívna správa Ústavu pre výskum verejnej mienky pri ŠÚ SR poskytuje najnovšie údaje o spotrebiteľskej nálade občanov, ku ktorým sa dospelo na základe aprílového prieskumu Spotrebiteľský barometer. Zisťovanie mapovalo mienku občanov v nasledujúcich oblastiach: stav ekonomiky v SR, finančná situácia a investičné zámery domácností. 

Pod vplyvom reštrikčných opatrení prijatých na začiatku roka sa pri aprílovom zisťovaní prejavilo zhoršenie nálady oproti januáru 2003 pri ôsmich z 15 indikátorov, jeden index ostal na približne rovnakej úrovni a 6 sa zlepšilo. Pozitívnym signálom je, že štyri z pozitívnych zmien sa týkali budúcnosti, čo naznačuje, že obyvatelia v najbližšom období neočakávajú ďalšie „balíčky“ a „šoky“. Pesimizmus sa v porovnaní so stavom pred troma mesiacmi významne znížil pri očakávanej inflácii, pri predpokladanej finančnej situácii v domácnosti a pri odhade ďalšieho vývoja hospodárstva v SR.

 Pri komparácii s januárom 2003 mali záporné znamienko najmä indikátory, ktoré v januári 2003 vykazovali ešte kladnú orientáciu vzhľadom na dlhodobý priemer a boli zamerané zväčša na posúdenie minulosti.  Štyri z nich sa zhoršili výraznejšie (doterajší vývoj ekonomiky v štáte, doterajší vývoj inflácie, doterajší vývoj finančnej situácie v domácnosti, výhodnosť podmienok pre veľké nákupy). Ostatné zmeny, i keď nepresahovali hranicu piatich bodov, značnou mierou prispeli k tomu, že väčšina z týchto indikátorov sa ocitla v pásme hodnôt horších ako dlhodobý priemer a v zóne výsledkov nepriaznivejších ako pred rokom.

Najnovšie zistenia o indikátore spotrebiteľskej dôvery signalizujú zlepšenie  spotrebiteľskej atmosféry na Slovensku v porovnaní s januárom 2003. Predovšetkým v dôsledku poklesu pesimizmu pri očakávanej finančnej situácii v domácnosti je hodnota súhrnného indexu (-34,9) priaznivejšia ako pred troma mesiacmi. Napriek tomuto pozitívnemu posunu je komparácia s rovnakým obdobím minulého roka (-28,7) stále nepriaznivá.
V apríli 2003 mal index spotrebiteľskej dôvery Európskej únie hodnotu –16, v kandidátskych krajinách –27. Ukazovateľ spotrebiteľskej dôvery na Slovensku (po zaokrúhlení -35) bol v oboch prípadoch horší. Pri poslednom zisťovaní vykazovalo Slovensko priaznivejšiu spotrebiteľskú atmosféru ako v Portugalsku (-47), Grécku (-38) a podobnú ako v  Bulharsku (-36) a v Poľsku (taktiež –35). V Českej republike mal index hodnotu –16.